Τζέισον Κούμας

Νεανικά χρόνια

Γεννημένος στο Ρέξαμ, ο Κούμας αγωνίστηκε με τα χρώματα της Ολίμπικ ΦΚ στην διάρκεια της σχολικής του σταδιοδρομίας, προτού ενταχθεί στα τμήματα υποδομής της Λίβερπουλ ΦΚ, όπου και συνυπήρξε με παίκτες όπως οι Στίβεν Τζέραρντ και Μάικλ Όουεν. Ωστόσο, καθώς δεν υπέγραψε σχετική σύμβαση με τον σύλλογο, τελικώς εντάχθηκε στα τμήματα υποδομής των Τρανμίρ Ρόβερς.

Τρανμίρ Ρόβερς

Ο Κούμας πραγματοποίησε το επαγγελματικό του ντεμπούτο για λογαριασμό των Τρανμίρ Ρόβερς στην διάρκεια της σεζόν 1998–99. Μία σειρά πολύ καλών εμφανίσεων στην διάρκεια των τεσσάρων επόμενων ετών του απέφερε πολλούς επαίνους, συμπεριλαμβανομένης μίας θέσης στην καλύτερης ενδεκάδα της PFA Division Two για την σεζόν 2001–02. Ο Κούμας καθιερώθηκε ως ένας ταλαντούχος νεαρός ποδοσφαιριστής με ιδιαίτερα πλούσιο ταλέντο. Πέτυχε ένα από τα τέρματα της Τρανμίρ όταν αυτή απέκλεισε την μεγάλη της αντίπαλο στην περιοχή του Μέρσεϊσαϊντ, Έβερτον, για το Κύπελλο Αγγλίας της σεζόν 2000–01, σε μία ξεχωριστής σημασίας νίκη με τελικό σκορ 3–0 στο Γκούντισον Παρκ. Τον Αύγουστο του 2002, το ταλέντο του εντοπίστηκε από τον προπονητή της Γουέστ Μπρόμιτς Άλμπιον, Γκάρι Μέγκσον, ο οποίος κατέβαλε στους Ρόβερς ποσό της τάξεως των £2,25 εκατομμυρίων για την απόκτηση του Κούμας.

Γουέστ Μπρόμιτς Άλμπιον

Μία επιτυχημένη πρώτη σεζόν στο αγωνιστικό επίπεδο της Πρέμιερ Λιγκ, η οποία περιελάμβανε δύο εξαιρετικά προσωπικά τέρματα απέναντι στην Μάντσεστερ Γιουνάιτεντ και την Μπλάκμπερν Ρόβερς, είχε ως αποτέλεσμα ο Κούμας να λάβει το βραβείο του κορυφαίου παίκτη της ομάδας για την σεζόν. Ωστόσο, οι προσωπικές επιδόσεις του δεν αποδείχθηκαν αρκετές για να γλιτώσουν τον σύλλογο από τον υποβιβασμό στην Φούτμπολ Λιγκ. Ο Κούμας οδήγησε τους Baggies στην επάνοδό τους στην Πρέμιερ Λιγκ 2004, με τον ίδιο να λαμβάνει το βραβείο του κορυφαίου παίκτη της Φερστ Ντιβίζιον για τον Νοέμβριο του 2003, καθώς και να συμπεριλαμβάνεται στην κορυφαία ενδεκάδα της Φερστ Ντιβίζιον για την σεζόν. Το καλοκαίρι του 2004, ο Κούμας ανανέωσε το συμβόλαιό του με την Γουέστ Μπρόμιτς, ωστόσο στην διάρκεια της επόμενης σεζόν ήρθε σε σύγκρουση με τον νέο τεχνικό της ομάδας, Μπράιαν Ρόμπσον. Ο Ρόμπσον δήλωσε "απογοητευμένος" με την συμπεριφορά του Κούμας και προχώρησε στην τοποθέτησή του στην λίστα των υπό παραχώρηση παικτών.

Δανεισμός στην Κάρντιφ Σίτι

Κατά την έναρξη της σεζόν 2005–06, ο Κούμας παραχωρήθηκε ως δανεικός στην Κάρντιφ Σίτι. Η μετακίνηση αυτή αποδείχθηκε άμεσα πετυχημένη, καθώς ο Κούμας εισήλθε στον αγωνιστικό χώρο ως αλλαγή και σκόραρε στο ντεμπούτο του στην διάρκεια αναμέτρησης απέναντι στην Λιντς Γιουνάιτεντ. Κατά την διάρκεια του υπόλοιπου της σεζόν, ο Κούμας πραγματοποίησε σειρά ηγετικών εμφανίσεων αναδεικνυόμενος συχνά ως ο κορυφαίος παίκτης των αναμετρήσεων, ενώ σημείωσε 13 τέρματα σε συνολικά 44 συμμετοχές αγωνιζόμενος στον χώρο της μεσαίας γραμμής, συμπεριλαμβανομένου ενός χατ-τρικ σε εκτός έδρας αναμέτρηση απέναντι στην Λούτον σε μία ευρεία νίκη της ομάδας του. Ο Κούμας κατάφερε να γίνει ιδιαιτέρως αγαπητός μεταξύ των φίλων των Bluebirds, ενώ, ταυτόχρονα, έλαβε το βραβείο του καλύτερου παίκτης της ομάδας για την σεζόν και συμπεριλήφθηκε στην καλύτερη ενδεκάδα της σεζόν του πρωταθλήματος από την PFA.
Η Κάρντιφ Σίτι στην συνέχεια προσπάθησε να διαπραγματευτεί την μεταγραφή του Κούμας, πριν από την έναρξη της σεζόν 2006–07, ωστόσο απέτυχε να έρθει σε συμφωνία με την Γουέστ Μπρόμιτς. Ο ίδιος ο Κούμας απείχε από τις προπονήσεις στην διάρκεια των διαπραγματεύσεων και αρνιόταν να επιστρέψει στο Χόθορνς, φτάνοντας μέχρι να πραγματοποιεί ατομικές προπονήσεις, μακριά από την ομάδα του. Στις 23 Αυγούστου, ο Κούμας άλλαξε ριζικά στάση απέναντι στην Γουέστ Μπρόμιτς Άλμπιον, βάζοντας την υπογραφή του σε νέο συμβόλαιο διάρκειας τριών ετών.

Επιστροφή στην Γουέστ Μπρόμιτς

Η συλλογική του καριέρα έλαβε, τότε, νέα ώθηση υπό την τεχνική καθοδήγηση του νέου προπονητή της ομάδας, Τόνι Μόουμπρεϊ, αποτελώντας εκ νέου βασική επιλογή στην αρχική ενδεκάδα του συλλόγου, ενώ έλαβε το βραβείο του καλύτερου παίκτη σε αριθμό αναμετρήσεων στην διάρκεια της σεζόν 2006–07. Έλαβε το βραβείο το καλύτερου παίκτη της Powerade Championship για τον Δεκέμβριο του 2006. Ο Κούμας έλαβε το βραβείο του καλύτερου παίκτη της σεζόν στη Τσάμπιονσιπ στην διάρκεια των Football League Awards τον Μάρτιο του 2007, ενώ συμπεριλήφθηκε στην καλύτερη ενδεκάδα της σεζόν στην Τσάμπιονσιπ, τον Απρίλιο του ίδιου έτους.

Γουίγκαν Αθλέτικ

Τον Ιούλιο του 2007, η Γουέστ Μπρόμιτς έφθασε σε συμφωνία για την μεταγραφή του παίκτη έναντι ποσού ύψους £5,3 εκατομμυρίων με την Γουίγκαν Αθλέτικ, αναφέροντας πως επρόκειτο για πρόταση αγοράς η οποία δύσκολα θα μπορούσε να απορριφθεί. Ο Κούμας ολοκλήρωσε την μεταγραφή του στην Γουίγκαν στις 10 Ιουλίου. Πραγματοποίησε το ντεμπούτο του με την Γουίγκαν στις 11 Αυγούστου 2007 σε μία εκτός έδρας ήττα της ομάδας του με σκορ 2–1 απέναντι στην Έβερτον. Τον επόμενο μήνα πραγματοποίησε την 300ή συμμετοχή του σε αγώνα πρωταθλήματος, πετυχαίνοντας, ταυτόχρονα, το πρώτο του προσωπικό τέρμα με τα χρώματα της νέας του ομάδας, ευστοχώντας στην εκτέλεση ενός πέναλτι στο 80ό λεπτό αναμέτρησης, βοηθώντας την Γουίγκαν να πάρει εντός έδρας ισοπαλία με σκορ 1–1 απέναντι στην Φούλαμ. Λόγω ενός τραυματισμού και των λιγοστών ευκαιριών που πήρε με την πρώτη ομάδα του συλλόγου, υπό τις οδηγίες τριών διαφορετικών προπονητών στην διάρκεια της συνολικής του παρουσίας στην Γουίγκαν, το όνομα του Κούμας συνδέθηκε έντονα με το ενδεχόμενο επιστροφής του στην προηγούμενη ομάδα του, Γουέστ Μπρόμιτς Άλμπιον, καθώς και τις Νιούκασλ Γιουνάιτεντ και Λέστερ Σίτι υπό την μορφή δανεικού έως το τέλος της σεζόν 2009–10, ωστόσο ο δανεισμός του αυτός ουδέποτε υλοποιήθηκε. Ο Κούμας έμεινε ελεύθερος συμβολαίου με την ολοκλήρωση της σεζόν 2010/11, έπειτα από την επιστροφή του από περίοδο κατά την διάρκεια της οποίας αγωνιζόταν ως δανεικός στην Κάρντιφ Σίτι.

Δεύτερος δανεισμός στην Κάρντιφ Σίτι

Στις 5 Αυγούστου 2010, ο Κούμας ήρθε σε συμφωνία προκειμένου να μετακομίσει εκ νέου στην Κάρντιφ Σίτι υπό την μορφή δανεισμού για μία σεζόν, ωστόσο η μεταγραφή του δεν μπόρεσε να ολοκληρωθεί προτού αρθεί η απαγόρευση μεταγραφών η οποία είχε επιβληθεί στους Ουαλούς. Την επόμενη ημέρα, η απαγόρευση μεταγραφών του συλλόγου άρθηκε και ο Κούμας μπόρεσε να δηλωθεί από την Κάρντιφ δύο μέρες πριν από την έναρξη της σεζόν 2010–11. Ο Κούμας πραγματοποίησε το ντεμπούτο του, κατά την δεύτερή του θητεία στην Κάρντιφ Σίτι, σε μία εντός έδρας νίκη με σκορ 4–0 επί των Ντονκάστερ Ρόβερς, μπαίνοντας ως αλλαγή στα τελευταία λεπτά της αναμέτρησης στην θέση του Κρεγκ Μπέλαμι. Το δεύτερο πέρασμα του Κούμας από τους Bluebirds σημαδεύτηκε σε μεγάλο βαθμό από τραυματισμούς, καθώς και άλλες κακοτυχίες. Η Κάρντιφ χρειαζόταν την νίκη προκειμένου να παραμείνει σε απόσταση βολής από την δεύτερη στον βαθμολογικό πίνακα, Νόριτς, προκειμένου να παραμείνει ζωντανή στην μάχη για την άνοδο στην Πρέμιερ Λιγκ. Με το σκορ να βρίσκεται στο ισόπαλο 1–1 στο Κίπμοουτ Στέιντιουμ στο 87ο λεπτό της αναμέτρησης, ο τεχνικός της Κάρντιφ, Ντέιβ Τζόουνς, πέρασε ως αλλαγή στον αγωνιστικό χώρο τον Κούμας. Έπειτα από 3 λεπτά αγωνιστικής παρουσίας, εκτέλεσε με επιτυχία φάουλ από απόσταση 23 μέτρων στην επάνω αριστερή γωνία της εστίας του αντίπαλου τερματοφύλακα. Ο Κούμας, στην συνέχεια, τελείωσε την αναμέτρηση, νικώντας τον αντίπαλο τερματοφύλακα σε φάση ένας εναντίον ενός, ανεβάζοντας τον πήχη του σκορ στο 3–1 υπέρ της Κάρντιφ.

Επιστροφή στους Τρανμίρ Ρόβερς

Αφότου έμεινε ελεύθερος συμβολαίου από τον Γουίγκαν το 2011, ο Κούμας παρέμεινε ελεύθερος και σκέφτηκε σοβαρά το ενδεχόμενο να αποχωρήσει από την ενεργό δράση. Το BBC έκανε γνωστό, στις 8 Ιουλίου 2013, πως ο Κούμας είχε ζητήσει να προπονηθεί με την πρώην ομάδα του, Τρανμίρ Ρόβερς, καθώς προσπαθούσε να αναγεννήσει την ποδοσφαιρική του καριέρα. Έπειτα από μία επιτυχημένη περίοδο δοκιμαστικών, έβαλε την υπογραφή του συμβόλαιο μονοετούς διάρκειας στις 1 Αυγούστου. Στις 23 Μαΐου 2014, ο Κούμας ανανέωσε το συμβόλαιό του για έναν ακόμη χρόνο.

Απόσυρση

Ο Κούμας ανακοίνωσε την απόσυρσή του από την ενεργό δράση στις 10 Ιουλίου 2015.

Διεθνής Καριέρα

Γεννημένος στο Ρέξαμ από Ελληνοκύπριο πατέρα και Αγγλίδα μητέρα, ο Κούμας μπορούσε να αγωνιστεί με τα χρώματα της Κύπρου, της Αγγλίας ή της Ουαλίας. Όταν ο Κούμας έλαβε κλήσεις τόσο από την Κύπρο όσο και την Ουαλία, ο ίδιος επέλεξε να εκπροσωπήσει την δεύτερη. Ο Κούμας πραγματοποίησε συνολικά 34 διεθνείς συμμετοχές με την εθνική ομάδα της χώρας του, πραγματοποιώντας το διεθνές ντεμπούτο του σε αναμέτρηση απέναντι στην Ουκρανία το 2001. Ήταν μέλος της Εθνικής Ουαλίας, η οποία, υπό την τεχνική καθοδήγηση του Μαρκ Χιούζ, έφθασε πολύ κοντά στην πρόκριση για την τελική φάση του Ευρωπαϊκού Πρωταθλήματος του 2004, ηττώμενη με σκορ 1–0 απέναντι στην Ρωσία στην φάση των πλέι-οφ.
Η διεθνής του καριέρα θα μπορούσε να έχει ακόμη καλύτερη τύχη εφόσον ο ίδιος είχε καλύτερη παρουσία στις προπονήσεις της Εθνικής Ουαλίας. Τον Μάιο του 2006, ο Κούμας αποχώρησε αιφνιδιαστικά από συγκέντρωση προετοιμασίας της ομάδας στο Σαν Σεμπαστιάν. Επέστρεψε, τελικά, στην διεθνή σκηνή πετυχαίνοντας τρία τέρματα στην διάρκεια δύο αναμετρήσεων, ένα σε μία νίκη με σκορ 3–1 επί της Κύπρου τον Οκτώβριο του 2006 και δύο σε μία νίκη με σκορ 4–0 τον Νοέμβριο του 2006 επί του Λίχτενσταϊν.
Ο Κούμας διετέλεσε αρχηγός της εθνικής ομάδας του για πρώτη φορά στις 1 Ιουνίου 2008, σε μία ήττα της Ουαλίας με σκορ 2–0 από την Ολλανδίας. Αστόχησε σε εκτέλεση πέναλτι για την Ουαλία σε αναμέτρηση για τα προκριματικά του Παγκοσμίου Κυπέλλου απέναντι στο Αζερμπαϊτζάν. Ο Κούμας ανακοίνωσε την αποχώρησή του από ενεργό δράση ως διεθνής στις 6 Σεπτεμβρίου 2009, έχοντας πετύχει συνολικά 10 τέρματα σε 34 συμμετοχές. Η τελευταία του εμφάνιση με τα χρώματα της Ουαλίας ήταν σε μία ήττα με σκορ 2–0 απέναντι στην Φινλανδία στις 28 Μαρτίου 2009.